22 
qu'aux mois de januier et feurier nos montaignes furent sans neige auec un 
air doux et serain. Veymar se seruit de cet aduentaige, et sans attendre la 
saison du printemps ordinaire entra dans noz montaignes par l’abbaye de 
Done Montbenoist qu’il surprit, et dez icelle prit Mortaux par le flanc, tandis 
que pour neant ils gardoient le front de leur vallée et ne pensoient point 
au pas de Montbenoïist d'autant qu’il estoit plus reculé. 
59 nv 2° Pontarlier est assis au pied d’une haute montaigne arrousé de la ri- 
1639. uière de Doux a deux lieues de sa source, et d’autre part est embelly d’une 
grande et spatieuse campagne. Les murailles y estoient sans fossez ny rem- 
parts et la plus part sans aucuns flancs ; la bourgeoisie estoit nombreuse, et 
a l’arriuée de Veymar la peur y chassa les paysans, et le commandeur de 
Sainct Mauris y auoit partie de son regiment auec assez bonne prouision 
de munitions de guerre, et celles de bouche estoient en très grande abon- 
dance. 
Il fit tout ce que pouuoit un bon capitaine pour empescher a Veymar ses 
approches, et si Veymar fut venu du costé de la plaine, il l’eust arresté 
bien long temps par retrenchemens et ouuraiges de terre, car il auoit le 
terrain a commandement de ce costé la ; mais Veymar se seruit d’autrepart 
des ruelles et aduantaiges qu’il rencontra et ne tarda pas qu’il n’eut posté 
son canon et faict bresche que le commandeur fit reparer, et soustint un 
assaut se seruant des maisons au lieu de flancs, et plus de la valeur opi- 
niastre de ses meilleurs soldats que d’aucun aduantaige que le lieu luy put 
fournir, 
3. Le marquis promit au commandeur et aux bourgeois de les secourir. 
Il tenoit a deux lieues de Pontarlier le chasteau d’Usier iusqu’au quel il 
tascha de s’aduancer, pour y faire filler tout ce qu’il pourrait amasser de 
bonne infanterie, et pour ne perdre aucun temps y accourut auec sa caua- 
lerie quasi toute composée de noblesse qui s’estoit rendue auprés de sa per- 
sonne; mais Veymar qui estoit puissant en caualerie l'ayant senty mouuoir, 
s’estoit bien doubté de ce qu'il feroit, il auoit destaché cinq ou six cens 
cheuauz qui estoient embusquez proche d’Usier, et le marquis fut tombé 
dans l’embuscade si ses coureurs ne l’eussent descouuerte, mais quasi trop 
tard, car il eut a l'instant l’ennemy sur les bras s’estant aduancé auec quel- 
que noblesse pour veoir luy mesme les lieux qu'il auoit a passer selon sa 
coustume ordinaire, qui estoit de recognoistre luy mesme aux choses im- 
portantes pour veriffier les rapports de ses coureurs. Il y eut combat ou 
